**Ministru kabineta noteikumu projekta „Grozījumi Ministru kabineta 2012.gada 5.jūnija noteikumos Nr.387 “** **Kārtība, kādā Valsts kase nodrošina maksājumu pakalpojumu sniegšanu” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2012. gada 5. jūnija noteikumi Nr. 387 “Kārtība, kādā Valsts kase nodrošina maksājumu pakalpojumu sniegšanu”” (turpmāk – MK noteikumu projekts) izstrādāts pamatojoties uz grozījumiem Likumā par budžetu un finanšu vadību (turpmāk – LBFV), kas stājās spēkā 01.01.2017. ("Latvijas Vēstnesis", 241 (5813), 10.12.2016.) (turpmāk – grozījumi LBFV), lai reglamentētu kārtību, kādā Valsts kase kapitālsabiedrībai, kurā ieguldīta valsts vai pašvaldības kapitāla daļa, atver kontu to naudas līdzekļu uzskaitei, kuri nav saņemti no valsts budžeta, un izdevumu veikšanai, kā arī precizēta konta atvēršanas un slēgšanas kārtība, klasifikācijas kodu labošanas un darījumu pārgrāmatošanas kārtība. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar grozījumiem LBFV tika precizēta 27.panta pirmā daļa, papildinot to ar kārtību, kādā tiek atvērti konti valsts aizdevuma saņemšanai. Līdz šim aizņēmējiem tika atvērti konti valsts aizdevuma saņemšanai saskaņā ar LBFV 27.panta ceturto daļu, bet ņemot vērā, ka grozījumi LBFV paredz tiesības atbilstoši LBFV 27.panta ceturtajai daļai atvērt norēķinu kontus pēc izvēles principa, līdzekļiem, kas nav saņemti no valsts budžeta, savukārt saskaņā ar normatīvajiem aktiem konta atvēršana Valsts kasē valsts aizdevuma saņemšanai ir obligāts nosacījums, tika noteikta konta atvēršanas kārtība atbilstīgajā panta daļā, līdz ar to ir nepieciešams precizēt noteikumu Ministru kabineta 2012.gada 5.jūnija noteikumi Nr.387 „Kārtība, kādā Valsts kase nodrošina maksājumu pakalpojumu sniegšanu” (turpmāk – MK noteikumi) 3.punktā minētos konta atvēršanas mērķus, nodalot atsevišķā apakšpunktā konta atvēršanu valsts aizdevuma saņemšanai.  Tā kā saskaņā ar grozījumiem LBFV, Valsts kase atver kontu kapitālsabiedrībai, kurā ieguldīta valsts vai pašvaldības kapitāla daļa, saskaņā ar LBFV 27.panta ceturto daļu tikai tad, kad ir noslēgta vienošanās par naudas līdzekļu atlikuma ieguldīšanu kontā, nepieciešams papildināt noteikumus ar 61.punktu šādā redakcijā:  „61. Šo noteikumu 3.9.apakšpunktā minēto kontu kapitālsabiedrībai, kurā ieguldīta valsts vai pašvaldības kapitāla daļa, Valsts kase atver vienas darbdienas laikā pēc vienošanās par naudas līdzekļu atlikuma ieguldīšanu kontā noslēgšanas.”.  Samērā bieži tiek konstatētas situācijas, kad klienti, uzsākot reorganizācijas vai likvidācijas procesu par to neinformē Valsts kasi, kā arī savlaicīgi nenokārto visas maksājumu pakalpojumu saistības, kas tālāk rada problēmsituācijas saistību pārņēmējam. Tāpēc ir nepieciešamība papildināt noteikumu 9.punktu ar pienākumu klientam nokārtot visas maksājumu pakalpojumu saistības ar Valsts kasi pirms reorganizācijas vai likvidācijas pabeigšanas.  Spēkā esošā MK noteikumu redakcija paredz obligātu prasību informēt klientu ar ierakstītu vēstuli, pirms Valsts kase slēdza kontus saskaņā ar noteikumu 20.punktu. Līdzšinējā pieredze rāda, ka vairāk kā viena trešdaļa vēstuļu tiek atgrieztas kā nepiegādājamas, jo klienti ilgstoši nav saimnieciski aktīvi un nav sasniedzami juridiskajā adresē. Līdz ar to, lai taupītu valsts budžeta resursus un nodrošinātu efektīvu kontu slēgšanas procesu, nepieciešams precizēt kontu slēgšanas kārtību, izsakot jaunā redakcijā MK noteikumu 20.punktu un papildinot ar 20.1punktu, un paredzot, ka Valsts kasei ir tiesības slēgt klienta kontu, paziņojot par to klientam ne vēlāk kā 60 dienas iepriekš, izmantojot eKasi, ja kontā 24 mēnešu laikā nav bijis apgrozījums.  Spēkā esošā MK noteikumu redakcija paredz, ka maksājuma rīkojuma vai pieteikuma aizturēšanas gadījumā Valsts kasei ir tiesības pieprasīt no klienta maksājuma izpildes saskaņošanu ar ministriju vai citu centrālo valsts iestādi, kura ir piešķīrusi budžeta finansējumu. Tā kā līdzšinējais regulējums ir nepilnīgs un ierobežo Valsts kases tiesības saņemt papildu informāciju situācijās, kad finansējuma devējs nav ministrija vai cita centrālā valsts iestāde, nepieciešams precizēt MK noteikumu 39.punkta nosacījumus.  Spēkā esošā MK noteikumu redakcija neparedz Valsts kasei tiesības pieprasīt no klientiem informāciju par iesniegto maksājuma rīkojumu, kas nepieciešama gan korektai maksājuma izpildei, gan, lai Valsts kase nodrošinātu normatīvo aktu izpildi. Tā kā līdzšinējais regulējums ierobežo Valsts kases tiesības saņemt minēto informāciju, nepieciešams papildināt noteikumus ar 41.1 punktu, nosakot Valsts kases tiesības pieprasīt no klienta informāciju par iesniegto maksājuma rīkojumu.  Spēkā esošā MK noteikumu redakcija nereglamentē, kā Valsts kase var atgūt valsts budžeta līdzekļus no klienta, ja tie klienta kontā ir ieskaitīti Valsts kases kļūdas, maldības, pārrakstīšanās vai cita tiesiska pamata trūkuma dēļ. Minētā situācija var veidoties tehniskas kļūmes rezultātā un var skart lielu skaitu klientu. Šādā situācijā ir jārīkojas maksimāli ātri, lai novērstu zaudējumus valsts budžetam, līdz ar to klientu individuāla brīdināšana pirms labojumu veikšanas var nebūt iespējama. Saskaņā ar Maksājumu pakalpojumu un elektroniskās naudas likumu maksājuma rīkojums ir maksātāja vai saņēmēja uzdevums savam maksājumu pakalpojumu sniedzējam izpildīt maksājumu, savukārt minētie maksājumu rīkojumi, kas klienta kontā ir ieskaitīti Valsts kases kļūdas, maldības, pārrakstīšanās vai cita tiesiska pamata trūkuma dēļ, nav maksājuma rīkojumi, ko maksātājs vai saņēmējs būtu uzdevis izpildīt, tādēļ, lai novērstu iespējamo situāciju, ka valsts budžetam tiek radīti zaudējumi nepieciešams papildināt MK noteikumus ar 44.1punktu, nosakot Valsts kases tiesības no klienta atgūt valsts budžeta naudas līdzekļus, kas saņemti bez tiesiska pamata. Piedāvātā 44.1punkta redakcija paredz situācijas un risinājumus gadījumiem, ja klienta kontā, kurā tika ieskaitīti minētie līdzekļi, nepietiek naudas līdzekļu (klients jau ir paspējis iztērēt kļūdaini ieskaitītos līdzekļus) vai darbības ar kontu vai naudas līdzekļiem tajā ir ierobežotas (piemēram, konts ir bloķēts), ņemot vērā, ka klientam var būt atvērti vēl citi konti Valsts kasē (šādi nosacījumi ir maksājumu pakalpojumu sniedzēju, t.sk. kredītiestāžu standarta noteikumu sastāvdaļa), kā arī klients var šos valsts budžetam piederīgos naudas līdzekļus atmaksāt no konta kredītiestādē, ja klientam tāds ir.  Valsts kase saskaņā ar noteikumiem lielam klientu lokam sniedz dažādus maksājumu pakalpojumus, piemēram, maksājumu rīkojumu izpilde, maksājumu karšu izsniegšana, maksājumu karšu pieņemšana. Lai nodrošinātu minēto maksājumu pakalpojumu sniegšanu Valsts kases klientiem, ir noslēgti līgumi starp Valsts kasi un attiecīgo pakalpojumu sniedzēju. Pakalpojuma sniedzējs par sniegto pakalpojumu Valsts kases klientam saņem samaksu atbilstoši katra pakalpojuma specifikai, kā arī veids kā notiek norēķins par to ir atšķirīgs. Līgumos starp Valsts kasi un attiecīgo pakalpojumu sniedzēju ir atrunāts, ka gadījumos, kad Valsts kases klients noteiktajā termiņā nenorēķinās par sniegto pakalpojumu (tas nozīmē, ka klients ir jau informēts par samaksas nepieciešamību), Valsts kasei ir jāsedz šīs izmaksas, tas nozīmē, ka Valsts kasei jāsamaksā pakalpojuma sniedzējam par pakalpojumu, ko saņēmis klients nevis Valsts kase. Tā kā spēkā esošā MK noteikumu redakcija nenosaka, kā Valsts kase var atgūt valsts budžeta līdzekļus no klienta, ja tas nenokārto saistības par saņemtajiem maksājumu pakalpojumiem, vai gadījumos, kad klienta kontā, no kura ir jāveic ieturējums par saņemtajiem maksājumu pakalpojumiem nepietiek naudas līdzekļu vai darbības ar kontu vai naudas līdzekļiem tajā ir ierobežotas, tādēļ nepieciešams precizēt maksas par saņemtajiem maksājumu pakalpojumiem ieturēšanas no klienta kontiem kārtību (šādi nosacījumi ir maksājumu pakalpojumu sniedzēju, t.sk. kredītiestāžu standarta noteikumu sastāvdaļa), t.sk. izsakot jaunā redakcijā MK noteikumu 45.punktu, un papildinot ar 59.1 un 62.1 punktu.  Tā kā Budžeta elektronisko norēķinu sistēma eKasē nodrošina klientam ne tikai konta atlikuma pārskatu, paziņojumu par konta statusu, konta pārskatu un debeta/kredīta pārskatu atbilstoši normatīvajiem aktiem par kārtību, kādā Valsts kase nodrošina elektronisko informācijas apmaiņu, bet arī „konta apgrozījuma pārskatu klasifikācijas kodu sadalījumā” ir nepieciešams papildināt MK noteikumu 48.punktu ar šī pārskata nosaukumu.  Tā kā spēkā esošais MK noteikumos reglamentētais datu savstarpējās salīdzināšanās process (klasifikācijas kodu labošana un darījumu pārgrāmatošana) ar Valsts kasi, ja klients konstatē neatbilstību starp konta izraksta un klienta grāmatvedības datiem, ir administratīvi sarežģīts, ir nepieciešamas veikt izmaiņas esošajā salīdzināšanās procesā. MK noteikumu projektā ir paredzēts pagarināt labojumu iesniegšanas termiņu – saimnieciskā gada ietvaros pieteikumu par darījumu pārgrāmatošanu un pieteikumu par klasifikācijas kodu labošanu klients varēs iesniegt Valsts kasē 90 dienu laikā no darījuma reģistrēšanas dienas, savukārt par darījumu pārgrāmatošanu un pieteikumu par klasifikācijas kodu labošanu par darījumiem, kas reģistrēti iepriekšējā saimnieciskā gada ceturtajā ceturksnī – līdz nākamā saimnieciskā gada piecpadsmitajai darbdienai. Kā arī turpmāk klientam nebūs jāsaskaņo labojumi un pārgrāmatojumi ar ministriju vai centrālo valsts iestādi. Minētā kārtība samazinās klientam darījumu pārgrāmatošanas un klasifikācijas kodu labošanas saskaņošanai patērējamo laiku.  Ar MK noteikumu projektu paredzēts precizēt noteikumos lietoto Valsts kases kontiem piesaistīto kredītkaršu pakalpojuma nosaukumu atbilstoši nākamā perioda pakalpojuma nodrošināšanas iepirkumā lietotajam, t.i. aizstājot vārdu “kredītkartes” ar vārdiem “maksājumu kartes”.  Ar 2017.gada 31.decembri spēku zaudē noslēgtais līgums par *Amercian Express* maksājumu karšu pieņemšanu un tā kā nākamajā pakalpojuma nodrošināšanas periodā nav paredzēts nodrošināt *Amercian Express* maksājumu karšu pieņemšanu nepieciešamas precizēt noteikumos lietoto Maksājumu karšu pieņemšanas pakalpojuma aprakstu atbilstoši nākamā perioda (stājas spēkā ar 2018gada 1.janvāri) pakalpojuma nodrošināšanas iepirkumā lietotajam.  Kā rāda Valsts kases veiktā klientu aptauja, 40 % klientu ir grūtības bez papildu konsultācijas aizpildīt pieteikumu veidlapas. Līdz ar to, lai padarītu veidlapas saprotamākas klientiem, MK noteikumu projektā paredzēts:   * precizēt pieteikumu par konta atvēršanu formu, samazinot aizpildāmo informāciju par klientu, precizējot kontaktinformācijas sadaļu un paraksta zonu; * precizēt parakstu paraugu kartīti, optimizējot pilnvarojumu sadaļu; * precizēt pieteikumu par konta slēgšanu, samazinot aizpildāmo informāciju par klientu, precizējot pārgrāmatošanas sadaļu, kontaktinformācijas sadaļu un paraksta zonu; * precizēt pieteikumus par klasifikācijas kodu labošanu un darījumu pārgrāmatošanu, samazinot obligāti norādāmās informācijas apjomu. |
| 3. | Projekta izstrādē iesaistītās institūcijas | Valsts kase. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz budžeta finansētām institūcijām, pašvaldībām, budžeta nefinansētām iestādēm, ostu un brīvostu pārvaldēm, zvērinātiem tiesu izpildītājiem, zvērinātiem revidentiem vai zvērinātu revidentu komercsabiedrībām, kapitālsabiedrībām, kurās ieguldīta valsts vai pašvaldības kapitāla daļa, kā arī personām, kuras nav konta rīkotājas, bet ir saņēmušas konta rīkotāja atļauju informācijas saņemšanai. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums nerada ietekmi uz tautsaimniecību un nepalielina administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta, publicējot uzziņu par projekta izstrādes uzsākšanu 2017.gada 16.martā Finanšu ministrijas tīmekļvietnē sadaļā “Sabiedrības līdzdalība”.  Ņemot vērā, ka Projekts skar tikai Valsts kases klientus, plašāku sabiedrību par projekta izstrādi nav nepieciešams informēt. |
| 2. | Sabiedrības līdzdalība projekta izstrādē | Nav attiecināms |
| 3. | Sabiedrības līdzdalības rezultāti | Nav attiecināms |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi savas kompetences ietvaros nodrošinās Valsts kase. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošu institūciju likvidācija vai reorganizācija netiek plānota. |
| 3. | Cita informācija | Nav |

***Anotācijas III, IV, V sadaļa – projekts šīs jomas neskar.***

Finanšu ministre D.Reizniece-Ozola

M.Prikulis

67094291, martins.prikulis@kase.gov.lv